Lacuna Coil

**Lacuna Coil** je názov hudobnej skupiny pochádzajúcej z Talianska, Milána. Štýl ich hudobnej tvorby býva popisovaný ako alternatívny metal, niekedy (najmä v minulosti) ako gotický metal. Zatiaľ čo vo svojich začiatkoch uprednostňovali melodickú hudbu, ktorej neodmysliteľnou súčasťou bývali elektronické klávesy a prelínajúce sa hlasy speváčky a speváka, v ich neskoršej tvorbe sa neubránili vplyvu skupín ako Korn či švédskych Meshuggah. Oni sami ako svoju inšpiráciu uvádzajú okrem iných kapely Paradise Lost, Tiamat, Type O Negative, Depeche Mode a In Flames.

## Biografia
Skupina začínala pod názvom *„Sleep of Right“*, ktorý ale rýchlo vymenili za *„Ethereal“*. V tom čase (koncom roka 1997) podpísali tiež zmluvu so spoločnosťou Century Media. Keď neskôr zistili, že názov *„Ethereal“* už niesla iná kapela, došlo k ďalšej zmene, a síce na dnešné Lacuna Coil.

Skupina sa v tých časoch skladala z dvojice spevákov (Cristina Scabbia, Andrea Ferro) a Marca Coti Zelatiho, ktorý hral na basgitaru a zároveň mal na starosti aj klávesy.

V roku 1998 vydali EP s názvom totožným s názvom skupiny a absolvovali turné spolu s Moonspell. Na týchto koncertoch ich sprevádzali gitarista Cristiano Migliore a bubeník Cristiano Mozzati.

Debutový album s názvom *In a Reverie* bol vydaný v roku 1999 a podporený ďalším európskym turné, tentokrát s kapelou Skyclad.

Po ďalšom EP *Halflife* (2000) a albume *Unleashed Memories* (2001) vydala v roku 2002 skupina tretí plnohodnotný album nazvaný *Comalies*, ktorý by zároveň bolo možné považovať za pomyselný zlom v ich tvorbe. Album sa dočkal mnohých nepriaznivých ohlasov zo strany fanúšikov metalu, obzvlášť pre jeho značný komerčný úspech. Prvé dva single z *Comalies*, *Heaven's a Lie* a *Swamped* sa veľmi rýchlo stali často hrávanými v rádiách a iných médiach (okrem iného aj na komerčnej hudobnej stanici MTV). Singel *Swamped* bol dokonca použitý vo videohre .

Úspech *Comalies* dosiahol svoj vrchol, keď sa v roku 2004 stal najlepšie predávaným albumom v histórii Century Media. Skupina vystúpila na Ozzfeste a taktiež v niekoľkých kluboch v Amerike a Európe.

Posledným dosiaľ vydaným albumom skupiny sa v apríli roku 2006 stal *Karmacode*. Prvým singlom sa stal *Our Truth*. Na pieseň samotnú bol natočený aj videoklip, ktorý sa objavil na MTV a tiež bola použitá vo filme .

V tom istom roku vystúpili druhýkrát na Ozzfeste, no tentokrát na hlavnom pódiu. Absolvovali ešte niekoľko festivalov, napríklad Download Festival a trojdňový festival v anglickom Donington Parku (ktorý bol vedený kapelami ako Metallica, Tool a Guns N’ Roses).

## Zostava
* Cristina Scabbia – ženské vokály (alt)
* Andrea Ferro – mužské vokály (tenor)
* Cristiano "Pizza" Migliore - gitara
* Marco "Maus" Biazzi - gitara
* Marco Coti Zelati – basová gitara, klávesy
* Cristiano "Criz" Mozzati – bicie

### Bývalí členovia
* Raffaele Zagaria - gitara
* Claudio Leo - gitara
* Leonardo Forti - bicie
* Alice Chiarelli – klávesy (len pri živých vystúpeniach)

## Diskografia
### Albumy
* *[[In a Reverie]]* (1999)
* *[[Unleashed Memories]]* (2001)
* *[[Comalies]]* (2002)
* *[[Karmacode]]* (2006)
* *[[Shallow Life]]* (2009)
* *[[Dark Adrenaline]]* (2012)
* *[[Broken Crown Halo]]* (2014)
* *Delirium* (2016)
* *Black Anima* (2019)
* *Sleepless Empire* (2025)

### Single
* „Heaven's a Lie“ (2002)
* „Swamped“ (2004)
* „Our Truth“ (2006)
* „Enjoy the Silence“ (2006)
* „Closer“ (2006)
* „Within Me“ (2007)

### EP
* *Lacuna Coil* (1998)
* *Halflife* (2000)

### Demá
* *Ethereal* (1996)

## Referencie

## Externé odkazy
* www.lacunacoil.it - oficiálna stránka skupiny
* www.centurymedia.com  - profil skupiny na Century Media

Kategória:Talianske heavymetalové hudobné skupiny
Kategória:Gotickometalové hudobné skupiny
Kategória:Alternatívnometalové hudobné skupiny